钦定古今图书集成/历象汇编/乾象典/第033卷 > 明章潢图书编 > 《野人献日赋》〈以和悦日光情意君字为韵〉欧阳玭
## 钦定古今图书集成/历象汇编/乾象典/第033卷 > 明章潢图书编 > 《野人献日赋》〈以和悦日光情意君字为韵〉欧阳玭

昔宋有野人负日之暄兮，献君不知天下流光，以所
见为未见；不信人闲委照，以所闻为未闻。当其爱景
稍融，农民乍悦，谓国内有无，谓山前自别，恐弱水之
光遽失，虑扶桑之影将灭。于是耒耜潜弃，耘鉏暂辍，
指天路而贡诚，适君门兮效节。红轮在上，无欺皎尔
之心；赤羽相随，可验昭然之说。乃曰“臣生于陇之畔，
长于陇之旁，朝播其谷，暮植其桑，丝不得上体，粟不
得充肠，以藿为食，以蓑为裳，体冻乎雪，骨寒乎霜，因
取适于中野，遂潜舒于太阳。煦不厌，暄不忘，而恐率
上之尊，未识民闲之乐，一氓之贱，敢私天外之光。所
以贡其所知，陈其所睹，愿日之彩致于君之馆，愿日
之辉及于君之宇。南亩而曾无寸泽，犹税于身；东方
而幸有馀明，敢忘于主。”主乃悯其甚朴，嘉其至诚，一
则警于骄逸，一则念及黎氓。安知万室豪家，更有追
欢之意；六宫长夜，仍多纵乐之情。嗟夫！人各有生，生
而有异尔。岂不以种植为业，逋租为事，上或逼于狼
政，下或临于虎吏，汲汲为心，营营为意。遂使朝光不
辨，谁知劳者之情；暖景为祚，忍夺生民之利。乃知贵
之逸者有之，何稼穑而能知；贱之至者不一，则阳和
而岂失。彼徒见其夕入，而因忘其晓出。三尺之童子
犹嗤，何以日而献日。